ઢાલગરવાડમાં રહેતા જાફરહુસૈન મન્સુરીએ પોલીસ ફરિયાદ નોંધાવી છે કે, તેમના પરિવારમાં ચાર દીકરા છે જે પૈકી એક ઘણા સમયથી અમેરિકામાં રહે છે. જ્યારે ત્રણ પૈકી યાસીનભાઈ એક વર્ષથી વિસ્તારમાં જ અલગ રહે છે. જ્યારે અન્ય બે દીકરા ઉસ્માનભાઈ (ઉં.૫૬) અને રમઝાનભાઈ (ઉં.૪૫) તમામ સંયુક્ત કુટુંબમાં રહે છે. ગત વર્ષે એપ્રિલમાં જાફરહુસૈનભાઈ મન્સુરીએ વેજલપુર ખાતે આવેલી ભાગીદારીવાળી જમીન વેચી હતી. જમીન પેટે આવેલા ૩.૫૦ કરોડ રૂપિયા ચેકથી એસબીઆઈમાં જમા કરાવ્યાં હતા. આ સમયે બેન્કમાં પોણા ચાર કરોડ રૂપિયા જેટલું ફંડ હતું. ત્યારબાદ ૧૧ જાન્યુઆરીએ તેમનો દીકરો ઉસ્માનભાઈ બેન્કમાં પાસબૂક અપડેટ કરાવવા પહોંચ્યો ત્યારે ૭૫ લાખ જેટલું બેલેન્સ એકાઉન્ટમાં હતું. ત્રણ કરોડ રૂપિયા ચેકથી ઉપડી ગયા હતા. બેન્કમાં તપાસ કરી ત્યારે જાણવા મળ્યું કે તલોદની કાલીન્દ્રી આર્કેડ નામની કંપનીમાં તેમનો ચેક ભરાઈ ગયો છે. જાફરહુસૈનભાઈએ બેન્ક પાસે ચેકની કોપી માંગતા તેમાં તેમની ખોટી સહી પણ કરેલી હતી. જેથી જાફરહુસૈનભાઈએ ઘરે આવી તપાસ કરતા તેમના ઘરના ઉપરના માળે આવેલી તિજોરીનો નકુચો તૂટેલો હતો અને ચેકબૂકમાંથી કોરા નવ ચેક ચોરી થયેલા હતા.